Nuuskommentaar: Paddas kook en die parlementêre brouselAdjunkpresident Cyril Ramaphosa (Foto: GCIS) Die onthulling dat adjunkpres. Cyril Ramaphosa in die vroeë 90’s gesê het wit mense is soos paddas, koudbloedig, en moet daarom in water wat geleidelik al warmer word gaargemaak word, is ’n ernstige saak wat gou in die reine gebring moet word. Die ANC se opvolgstryd begin al hoe meer soos ’n rillerstryd lyk, met ’n keuse tussen euwels. En in een dag is bewys dat daar heelwat waarheid steek in die “gesegde” dat in die politiek een dag ’n baie lang tyd kan wees. In ’n verstommende demonstrasie van agteruitboerdery het die ANC dr. Nkosazana Dlamini-Zuma ’n parlementslid gemaak, op dieselfde dag waarop stellig een van die ANC se knapste LP’s, dr. Makhosi Khosa, uit die ANC, en dus ook uit die parlement bedank het. Dlamini-Zuma is nie in Khosa se ou setel aangestel nie, maar die simboliek bly staan. En dan bars die bom. Adjunkpres. Cyril Ramaphosa het in die vroeë 90’s tydens die onderhandelings teenoor wyle dr. Mario Oriani-Abrosini opgemerk dat wit mense geleidelik soos paddas gekook moes word. Dit is in Ambrosini se memoires opgeneem en het pas aan die lig gekom. AfriForum eis ’n verduideliking van Ramaphosa. Uit lesersterugvoer lyk dit of Ramaphosa se steun onder veral wit mense nou ’n ernstige knou weg het. Dit volg kort na bewerings, wat as vuil truuks beskryf is, dat Ramaphosa ’n rits buite-egtelike verhoudings gehad het. Die dinamiek wat losgelaat word, soos ook nou met die Tumi-debakel, is al deeglik op verskillende forums bespreek. Die vermanendes en die kritici van diegene wat hulle (dikwels kras) oor die Tumi-saga bly uitdruk, laat een aspek buite rekening – die voortgesette neiging in dié land om onewehandig teenoor die rassistiese optredes op te tree. Dit het ’n dinamika van sy eie gekry en om dit te ignoreer, gaan dinge erg skeef laat loop. Iemand wat dit nie kan insien nie, is miskien nie ’n politieke padda nie, maar wel’n politieke mamparra. Wat Ramaphosa, volgens Ambrosini se herinneringe van wit mense gesê het, is naakte rassisme, en ’n wit mens wat presies dieselfde van swart mense gesê het, sou lankal verguis gewees het. Nkosazana Dlamini-Zuma ná sy ingehuldig is. Foto: ANA In ’n omgewing waar plaasmoorde gereeld voorkom is dit nie ’n verrassing nie dat die rug styf gemaak word oor dinge wat kwytgeraak word wat rassespanning kan aanblaas – van watter kant dit ook al kom. Nkosazana sal ook nie oral ’n gewilde kandidaat wees nie. Sy het haar tydens die abortiewe Kliptown-beraad sterk teen minderheidsregte uitgespreek (en het dus ’n gebrekkige siening van demokrasie) en omarm haar gewese man se ekonomiese beleid wat beleggers afskrik. Die ANC se opvolgberaad in Desember is vir almal van belang, want wie ook al tot leier verkies word, sal minstens tot 2019 die septer swaai, en dit raak almal. As dit sonder rassisme, en sonder ’n onewehandige benadering daartoe kan wees, sal dit die land oneindig goed doen. Groter sensitiwiteit van alle kante, en slimmer debat is breedweg gesproke nie al wat tekort skiet nie. Praatjies moet begin gaatjies vul – anders gaan dit ontaard.